  Майя Бывальцева Глазкарысь режиссёрлэн Вениамин Тронинлэн «Электричество» фильмез «Золотой орёл» премия понна вожвылъяськоз. Вакчи фильмез 30-тӥ шуркынмонэ Ижкарын нырысьсэ возьматон дыръя со сярысь ивортӥз ачиз кылдытӥсез. «Али, Глазкарысь Ижкаре лыктыкумы, мыным ивортон вуиз, фильм «Золотой Орёл» понна вожвылъяськисьёс пӧлы пыртэмын шуыса», — вераз лыктэм учкисьёслы Тронин. Фильм пуктэмын Михаил Зощенколэн пичи новеллаезъя, валтӥсь геройёсыз 26 минут ӵоже одӥг кыл но уг верало. Рольёсты шудӥсьёсты быръён ортчиз Глазкарын, одӥгез курон вал — вуоно актёрлэн йырсиез горд мед луоз. Картинаен нырысьсэ тодматон ортчиз Америкаысь Афины карын. Собере фильмез трос фестивальёсын возьматӥзы, отын со данъетъёс басьтӥз. Азьвылгес «Электричество» Шукшинлы сӥзем Росси кинофестивальын устоез короткометражной шудон фильм луиз. «Арткино» фестивальын устоез улосвыл фильм шуыса пусйизы. Нялтас вераса, «Электричестволэн» одӥгез операторез — иворъёсъя «Удмуртия» агентствоын ужась Григорий Фомин. ВАТСАН «Золотой Орёл» — Россилэн йӧскалык киноданъетэз. 2002-тӥ арын сое юнматӥз «Россиысь кинематогрфи искусствоосъя но тодосъёсъя йӧскалык академия». Номинациосъя быръён ортчытэ «Эксперт кенеш». Премиез сёто Академилэн ёзчиосызлэн но ёзчи-корреспондентъёсызлэн куара сётонзылы йылпумъянъёсъя. Россилэн аспӧртэм «Оскареныз» лыдъяське. Тегъёс: Лулчеберет Ижкар кино Удмуртия Россия Глазкар  